18. Sistemul comun al taxei pe valoarea adăugată, cu privire la evaziunea fiscală legată de import și de alte tranzacții transfrontaliere (
- Înainte de votare:
Bart Staes   -
(NL) Aş dori să fac referire la votarea pe marginea raportului meu, care era la a doua lectură. Toate grupurile din Parlament au avut un acord politic cu Consiliul, de adoptare a unui număr de amendamente astfel încât acest regulament să poată deveni un regulament corespunzător.
Din cauza absenţei multor deputaţi europeni - mai mult de 400 au fost absenţi - ne-am aflat în imposibilitatea de a adopta pachetul de amendamente, care necesită o majoritate calificată de 393 de voturi, la a doua lectură. Am obţinut numai 387 dintre cele 395 de voturi efectuate. Din cauza absenţei a numeroşi deputaţi europeni, a trebuit să încălcăm înţelegerea făcută cu Consiliul.
De aceea, aş dori să îi solicit Biroului şi administraţiei Parlamentului să ne ofere o soluţie despre cum putem salva această situaţie, în acest moment, înainte ca Parlamentul să elaboreze concluziile, după data de 7 mai, astfel încât să putem discuta şi rezolva această situaţie în timpul următoarei perioade de sesiune.
Preşedinta
Trebuie să afirm, dle Staes, că am luat deja în considerare această problemă şi că într-adevăr o vom analiza, deoarece reprezintă într-adevăr o problemă şi o preocupare reală.
